EESTI ADVOKATUURI JUHATUS

ISTUNGI PROTOKOLL

4. aprill 2023. a nr 8

Tallinn

**3.8 Advokaadibüroo poolt kohtumenetluse kinniseks kuulutamise nõudest endise kliendiga peetavas õigusabitasude vaidluses**

Praktikas tekkinud probleemide pinnalt palus juhatus eetika- ja metoodikakomisjonil anda üldine seisukoht, millised on advokaadi või advokaadibüroo tegevuse üldpõhimõtted kliendisaladuse kaitsmiseks endise kliendiga peetavates õigusabitasude vaidluses, sh kas advokaadi või advokaadibüroo poolt on nõutav taotleda vastava menetluse kinniseks kuulutamist.

Komisjon on seisukohal, et kehtiv õigus ei sätesta advokaadile kohustust ise taotleda tasuvaidluse menetluse kinniseks kuulutamist. Kui menetluse kinniseks kuulutamise taotluse esitab endine klient, siis peab advokaat sellega nõustuma või olema võimeline põhjendama kliendile, kohtule ja vajadusel advokatuuri organitele, kuidas kahjustaks menetluse kinniseks kuulutamine advokaadi tasunõude eduväljavaateid kohtus.

Kutsesaladusega seonduv üldpõhimõte on kirjas AdvS § 45 lg 1 esimeses lauses, mille kohaselt advokaat on kohustatud hoidma saladuses /---/ õigusteenuse eest makstud tasu suurust. Väljaspool riigi õigusabi korras õigusteenuse osutamist (AdvS § 45 lg 1 viimane lause) ja juhatuse järelevalvet või aukohtu menetlust (AdvS § 45 lg 4) on tasu suuruse avaldamine advokaadi enda algatusel lubatud ainult ühel juhul – saladuse hoidmise kohustus ei kehti asjas osalenud advokaadi õigusteenuse kulude sissenõudmise kohta (AdvS § 45 lg 3).

Juhatus on seisukohal, et kutsesaladuse hoidmise kohustus on advokaadikutse aluspõhimõte. Sellest seadusega tehtavaid erandeid tuleb tõlgendada kitsendavalt. AdvS § 45 lg 3 sätestab erandi, mille eesmärgiks on anda advokaadile võimalus nõude täitmisele pööramiseks kohtusüsteemi abiga. AdvS § 45 lg 3 kasutamine kliendi survestamiseks kohtuasja avaliku arutamisega ja kohtulahendite avalikult kättesaadavusega ei ole lubatav. Oma tasunõude kohtu abiga maksma panemiseks on advokaadil kõik seaduslikud võimalused (tõendada, põhistada) ka kinnises kohtumenetluses. Ei saa välistada, et mõnes tasuvaidluses võiks menetluse kinniseks kuulutamine kahjustada tasu nõudva advokaadi õiguslikku positsiooni. Vastuvaidlemise korral menetluse kinniseks kuulutamiseks peab advokaat veenvalt põhistama, kuidas oleks menetluse kinniseks kuulutamine kahjustanud tema õiguslikku positsiooni tasu hagemisel ja kuidas oleks kinnine menetlus vastuolus AdvS § 45 lg 3 erandi eesmärgiga.

**Juhatus**

**O T S U S T A S:**

**Teha seisukoht liikmetele teatavaks.**